hotchpotch/miracl-hf-unified huggingface dataset:
Sébastien Tellier
Sébastien Tellier (s. 22. helmikuuta 1975, Le Plessis-Bouchard, Ranska) on ranskalainen muusikko ja lauluntekijä. Air-yhtye löysi Tellier’n ja otti hänet Record Makers -levymerkilleen.
Tellier’n kotikutoista tyyliä on verrattu muun muassa Syd Barrettiin ja Serge Gainsbourgiin. Hänen esikuviinsa kuuluvat The Bee Gees, The Eagles, The Beach Boys, Michael Jackson, Prince sekä Robert Wyatt. Kappale ”Fantino” (albumilta "L’incroyable Vérité") on osa Sofia Coppolan elokuvan "Lost in Translationin" (2003) elokuvamusiikkia. Vuonna 2004 Sébastien Tellier sävelsi myös "Narco"-elokuvan elokuvamusiikin.
Tellier soittaa levyillään itse useimmat instrumenttiosuudet ja laulaa, useimmin englanniksi. Toisella albumillaan "Politics" sovitukset ovat saaneet täydennystä jousista ja puhallinsoittimista. Tellier’n albumia "Sexuality" on ollut tuottamassa Daft Punk -yhtyeen Guy-Manuel de Homem-Christo. Tellier suosittelee musiikkiaan kuunneltavaksi yksin ja kynttilän valossa.
Hänen tavaramerkkinsä on mustat aurinkolasit.
Sébastien Tellier edusti Ranskaa Eurovision laulukilpailussa Belgradissa toukokuun 24. päivänä kappaleella ”Divine”, joka julkaistiin hänen albumiltaan "Sexuality". Kappale sijoittui sijalle 18. ja sai 47 pistettä. Aluksi se levytettiin kokonaan englanniksi, mutta tämä herätti kuitenkin vastustusta Ranskan parlamentissa. Tämän takia uuteen versioon lisättiin 13 ranskankielistä sanaa.
Sarvivuori (sooloalbumi)
Sarvivuori on Timo Rautiaisen ensimmäinen sooloalbumi, joka julkaistiin 26. huhtikuuta 2006. Sarvivuori nousi julkaisuviikkonsa korkeimpana uutuutena suoraan kakkoseksi Suomen virallisella albumilistalla sekä single "Punainen viiva" singlelistan ykköseksi.
Albumin nimi tulee Jyväskylässä sijaitsevasta asuinalueesta, jossa Timo Rautiainen asuu.
Tove Selin
Tove Isa-Emilia Fransisca Selin (s. 20. kesäkuuta 1966 Helsinki) on suomalainen kansalaisaktivisti ja tietokirjailija.
Selin on erikoistunut Itä- ja Kaakkois-Aasian ihmisoikeus-, kehitys- ja ympäristökysymyksiin. Hän valmistui Japanin tutkimuksen maisteriksi vuonna 2000 opiskeltuaan yhdeksän ja puoli vuotta. Hän on toiminut monissa ympäristöön ja ihmisoikeuksiin liittyvissä ansalaisyhteiskuntaprojekteissa kuten kansalaisjärjestöjen vientiluottokampanjassa, joka vahtii suomalaisille yrityksille myönnettävien vientiluottojen vastuullisuutta
Hän toimii kansalaisliikkeiden Siemenpuu-säätiön ohjelmakoordinaattorina, vastuualueenaan ranskankielinen Afrikka ja Mekongin alue. Hän on sekä Aasian ystävät ry:n puheenjohtaja että monien muiden Aasian maiden ystävyysjärjestöjen hallitusten jäsen. Hän on paraikaa työvapaalla Siemenpuu-säätiöstä ja on Kepan palveluksessa kehtyspoliittisena asiantuntijana järjestön Mekongin-toimistossa Bangkokissa Thaimaassa.
Collin Samuel
Collin Samuel (s. 27. elokuuta 1981, North Manzanilla) on trinidadtobagolainen jalkapalloilija. Vuodesta 2003 hän on pelannut kärkipelaajana Skotlannin Valioliigan Dundee Unitedissa.
Samuel aloitti uransa Trinidadissa Doc's Khelwalaas -joukkueessa, jossa hän pelasi vuosina 1998–2000. Vuonna 2000 hän siirtyi yhteen maan suurseuroista, San Juan Jablotehiin, jota hän edusti kaksi kautta. 5. elokuuta 2002 hän solmi sopimuksen skotlantilaisen Falkirk FC:n kanssa. Hyvin menneen kauden jälkeen (16 maalia 42 ottelussa) hän siirtyi Dundee Unitediin 11. heinäkuuta 2003 100 000 punnan siirtosummalla. Kolmen seuraavan kauden aikana Dundeessa hän teki yhdeksän maalia 78 ottelussa.
Samuel oli Trinidad ja Tobagon alle 21-vuotiaiden maajoukkueessa vuonna 2001. Seuraavana vuonna hän debytoi aikuisten tasolla 11. tammikuuta 2002 Grenadaa vastaan. Hän on pelannut maansa joukkueessa vuosien 2002 ja 2005 CONCACAF Gold Cupeissa. Vuoden 2006 MM-kisoissa hän pelasi avausottelussa Ruotsia vastaan 51 minuuttia. Samuel on pelannut 19 maaottelua, joissa on tehnyt kolme maalia .
Rasti-Lukko
Rasti-Lukko on 7. helmikuuta 1962 perustettu raumalainen suunnistusseura. Ensimmäinen puheenjohtaja oli Tauno Nuotio
Rasti-Lukko järjestää kuntorastit joka keskiviikko huhtikuun puolestavälistä aina lokakuuhun asti. Jokaisessa kuntorasteissa on neljä eri mittaista ja -vaikeustasoisia ratoja, jotka jakautuvat A (n. 7 km), B (n. 5 km), C (n. 3 km) ja D (n. 2 km, helppo)Rasti-lukko pitää myös suunnistuskoulua alle 15-vuotiaille huhtikuusta kesäkuun alkuun ja heinäkuusta syyskuuhun saakka.
Karnuutit
Karnuutit () olivat voimakas kelttiheimo, joka asui Galliassa, Seinen ja Loiren välimaastossa. Roomalaisten mukaan karnuuttien hallitsema alue oli Gallian poliittinen ja uskonnollinen keskus. Karnuuttien tärkeimmät linnoitetut kaupungit olivat nimeltään Cenabum (nykyinen Orléans) ja Autricum (nykyinen Chartres). Druidien vuosittainen kokous järjestettiin jommassakummassa kaupungissa.
Vercingetorixin johtaman kansannousun aikana Caesar poltti Cenabumin. Augustuksen aikana karnuutit saivat foederatin aseman ("foederati" on latinankielinen termi, joka tarkoitti Rooman valtakunnassa "liittolaisia", jotka eivät olleet Rooman siirtokuntia tai joilla ei ollut Rooman kansalaisuutta. Nimitys on peräisin sanasta "foedus" ’sopimus’. Useat germaaniheimot olivat Rooman foederateja.).
Prefiksi "car-" tulee keltinkielisestä nominista "cairn", joka tarkoittaa "kiviröykkiötä", kuten esimerkiksi Newgrange Irlannissa; suffiksiosa "utes" on muunnos nominista, jonka toisia versioita ovat "uates","ovates" tai "vates".
Näin "cairn-uates" tarkoittaa "kiviröykkiöennustajaa".
Josefov
Josefov () on Prahan juutalainen kortteli. Sitä kutsutaan myös Prahan juutalaiseksi ghetoksi. Josefov sijaitsee Vanhankaupungin aukion ja Vltavajoen välissä. Juutalaiskorttelin historia alkaa jo 1200-luvulta, jolloin kaupungin juutalainen yhteisö määrättiin muuttamaan yhdelle alueelle. Vuonna 1850 kaupunginosa sai nimen Josefstadt (”Joosefinkaupunki”) 1700-luvulla Pyhää saksalais-roomalaista keisarikuntaa hallinneen Joosef II:n mukaan.
Josefovin rakennuskantaan kuuluvat muun muassa kuusi synagogaa, joista Vanha-Uusi Synagoga () on vanhin. Se on rakennettu varhaiseen goottilaiseen tyyliin 1200-luvun lopulla. Nykyään se on Prahan juutalaisen yhteisön pääsynagoga. Lisäksi alueella on Juutalainen kaupungintalo ja 1400-luvulta 1700-luvulle käytössä ollut Vanha juutalainen hautausmaa, jossa on noin 12 000 hautaa.
SAME
SAME (Società Accomandita Motori Endotermici) on italialainen traktorivalmistaja, jonka tehdas on Trevigliossa, Pohjois-Italiassa.
Samen historia ulottuu 1920-luvun alkuun, jolloin Francesco Cassani veljensä Eugenion kanssa valmisti ensimmäisenä maailmassa dieselkäyttöisen maataloustraktorin. Ensimmäinen Cassani oli suurikokoinen kone, jonka keulalla paiski töitä kaksisylinterinen 12,7 litrainen ja 40 hevosvoimainen moottori, jonka pyörimisnopeus oli vain noin 450 r/min. Traktorin käyttö ei ollut yhtä jouhevaa kuin muiden aikalaistensa, mutta traktorin käyttö tuli noin 60 prosenttia halvemmaksi vastaavaan bensiinitraktoriin verrattuna.
Cassanin veljekset eivät itse halunneet ryhtyä koneenrakennusalalle, mutta alanvalinta oli selvä, koska sopimus traktorien valmistuksesta alihankkijan kanssa epäonnistui. Francesco osoittautui kuitenkin verrattomaksi konemieheksi isänsä tavoin, kun hän sopimuksen kariuduttua päätti aloittaa itse traktorien kehittelyn ja valmistuksen. Kehitystyön tuloksena valmistui pieni kolmipyöräinen 10 hevosvoimaisella bensiinimoottorilla varustettu traktori.
Yritys alkoi valmistaa traktoreita Italian armeijalle ja nimi muuttui Sameksi vuonna 1942. Toinen maailmansota tuli kuitenkin väliin ja aloitteleva yhtiö tuotti vain 33 traktoria vuosina 1942-48. Tuotanto pääsi kunnolla käyntiin uusilla kaksisylinterisillä, 20 hevosvoimaisilla traktoreilla vuonna 1950. Niitä myytiin kääntyvällä istuimella varustettuna 10 hevosvoimaisten traktorien rinnalla. Vuonna 1951 Same alkoi valmistaa nelivetoisia traktoreita ja alkoi kiinnittää huomiota myös tuotannon kannattavuuteen käyttämällä samoja osia oman tehtaan ilmajäähdytteisissä yksi-, kaksi-, kolme- ja neljäsylinterisissä dieselmoottoreissa. Samen toiminta jatkui hyvin tuloksin.
Samen tehtailla kehiteltiin 1960-luvulla vetovarsitunnustelu ja uusi MB Unimogia muistuttava ajoneuvo nimeltä Samecar. Same oli Italiassa ylivoimainen markkinajohtaja nelivetoisten traktorien saralla ja myi niin reippaasti Fiateja vastaavia kaksi ja kolmesylinterisiä mallejaan, että ne saattoivat toisinaan loppua kesken. Same alkoi laajentua yritysostoin 1970-luvulta alkaen. Se osti Lamborghinin traktorituotannon vuonna 1972 ja sveitsiläisen Hürlimannin vuonna 1977. Viimeisin oli saksalaisen Deutz-Fahrin osto vuonna 1995. Syntyi Same Deutz-Fahr Group (SDF). SDF markkinoi edelleen kaikkia neljää tuotemerkkiänsä, tosin Lamborghinin ja Hürlimannin traktorivalikoima sisältää Samen ja Deutz-Fahrin traktoreita maalattuina vain eri värillä.Suomessa SAME-traktoreita koeajettiin talvella 1982. Niiden maahantuontia ja tukkukauppaa alkoi harjoittaa keväällä 1983 E-maatalous, joka kuului OTK:hon. Suomeen tuotavia malleja olivat SAME Taurus 60, SAME Centurion 75, SAME Mercury 85 ja SAME Leopard 90.
Vigilia (Rahmaninov)
Vigilia on Sergei Rahmaninovin kuoroteos. Se on sävelletty vuonna 1915. Teos kuuluu vuosien 1880 ja 1917 väliselle ajalle osuneeseen venäläisen kuoromusiikin renessanssiin muun muassa Pjotr Tšaikovskin ja Pavel Tšesnokovin sävellysten ohella.
Teoksen teksti noudattaa ortodoksisen kirkon vigilia-palvelusta, joka koostuu ehtoo- ja aamu- ja ensimmäisen hetken palveluksesta, mutta se on luultavasti sävelletty enemmän konserttiesitystä kuin varsinaista jumalanpalveluskäyttöä varten. Rahmaninov käytti teoksensa viidestätoista osassa yhdeksässä alkuperäisiä venäläisiä kirkkomusiikkisävelmiä, muun muassa Znamenni-musiikkia, ja sävelsi loppuihin vanhoja melodioita jäljitteleviä sävelkulkuja.
Vigilian kesto on noin 55 minuuttia. Teos on sävelletty suurelle kuorolle ja esitetään ilman instrumentteja, a cappella. Rahmaninovin teos on teknisesti vaativa, esimerkiksi bassojen ääniala on yli kaksi ja puoli oktaavia. Teoksen ensiesityksen kuoronjohtaja kommentoikin sävellystä: ""Mistä voin löytää tällaisia bassoja? Sehän on kuin etsisi parsaa jouluna!""
Reuven Shiloah
Reuven Shiloah (1909-1959) oli Israelin salaisen poliisin Mossadin ensimmäinen johtaja vuosina 1949-1952.
Shiloah syntyi ottomaanien hallitsemassa Jerusalemissa Reuven Zaslanskina, myöhemmin Shiloah vaihtoi nimekseen Zaslani ja otti koodinimekseen "Shiloah". Shiloah syntyi ortodoksijuutalaiseen perheeseen, hänen isänsä oli rabbi, Shiloah kasvatettiin hyvin uskonnolliseen perheeseen. 1930-luvulla Shiloah tapasi neworkillaisen Betty Bordenin ja menivät naimisiin vuonna 1936.
Shiloah oli pitkään Israelin politiikassa ja oli David Ben-Gurionin hyvä ystävä. Ennen vuoden 1948 sotaa Shiloah solmi suhteita muiden maiden salaisiin poliiseihin etenkin läntisiin osastoihin. Ben-Gurion perusti Mossadin vuonna 1949 joulukuussa ja nimitti Shiloahin sen johtoon.
Mossadin palveluksen jälkeen Shiloah työskenteli Israelin suurlähetystössä Washington D.C.:ssa. a
Hänen seuraajansa Mossadin palveluksessa oli Isser Harel.
Tingle RPG
Tingle RPG (Mogitate Tingle no Barairo Rupee Land) on Nintendon Nintendo DS -käsikonsolille suunnittelema videopeli. Pelin sankari on "The Legend of Zelda" -pelisarjasta tuttu Tingle. Peli julkaistiin Japanissa vuonna 2006.
Tingle-keijuna Zelda-peleissä esiintyvä hahmo tavataan keski-ikäisenä miehenä, ennen muuttumistaan satuolennoksi. Mies kutsutaan taikalähteelle, jossa hänelle kerrotaan, miten kolikoiden kerääminen auttaa tätä siirtymään unelmien maahan, "Rupee Land"iin (Rupee on "The Legend of Zelda" -peleissä käytetty rahayksikkö). Mies vastaanottaa tehtävän ja muuttuu Tingleksi.
Znamenni
Znamenni-musiikki ( eli "merkki") on venäläisen ortodoksisen kirkkomusiikin vanhin muoto, joka syntyi vanhan bysanttilaisen kirkkomusiikin pohjalta. Znamenni-sävelmiä kirjoitetaan käyttäen bysanttilaisesta neumikirjoituksesta johdettua notaatiota.
Pavel Tšesnokov
Pavel Grigorevitš Tšesnokov (, 12. lokakuuta 1877 - 14. maaliskuuta 1944) oli venäläinen säveltäjä, jonka yli 500 kuoroteoksen tuotanto on pääasiassa ortodoksista kirkkomusiikkia. Tšesnokov opiskeli Moskovan synodaalikoulussa ja myöhemmin säveltämistä Sergei Tanejevin johdolla vuosina 1895 - 1899. Hän opetti kuorolaulua synodaalikoulussa 25 vuotta ja toimi myös Moskovan konservatorion kuoronjohdon professorina.
Tšesnokov kirjoitti myös teoksen kuoronjohtamisesta, joka on edelleen yleisessä käytössä. Kirjassa Tšesnokov kehottaa kuoronjohtajia käyttämään sulavia liikkeitä yhtenäisen soinnin aikaansaamiseksi ja johtamaan vähäeleisesti, jotta eleiden teho ei katoaisi.
Rubén Baraja
Rubén Baraja Vegas (s. 11. heinäkuuta 1975) on espanjalainen jalkapallovalmentaja ja entinen keskikenttäpelaaja. Joulukuusta 2017 lähtien hän on toiminut Sporting Gijónin päävalmentajana.
Baraja tuli tunnetuksi hyvänä kahden suunnan keskikenttäpelaajana, joka pystyi pelottomiin taklauksiin, oivaltaviin syöttöihin ja tarvittaessa myös maalintekoon.
Baraja aloitti ammattilaisuransa kaudella 1993–1994 synnyinkaupunkinsa seurassa Real Valladolidissa ennen siirtymistään Atlético Madridiin. Atléticon pudottua pääsarjasta kauden 1999–2000 päätteeksi Baraja siirtyi kahdella miljardilla pesetalla samalla kaudella Mestarien liigan loppuottelussa esiintyneeseen Valenciaan, joka etsi vahvistuksia keskikentälleen Gerardin ja Farinósin lähdettyä seurasta. Ensimmäisellä Valencian-kautensa aikana Baraja teki myös ensiesiintymisensä Espanjan maajoukkueessa 7. lokakuuta 2000 Israelia vastaan pelatussa MM-karsintaottelussa, joka päättyi Espanjan 2–0-voittoon. Valencia puolestaan selvitti tiensä uudelleen Mestarien liigan loppuotteluun, mutta jälleen tuloksena oli tappio, tällä kertaa rangaistuspotkukilpailussa Bayern Müncheniä vastaan.
Kaudella 2001–2002 Baraja oli voittamassa Valencian ensimmäistä sarjamestaruutta 31 vuoteen. Kesällä 2002 hän oli maajoukkueen mukana vuoden 2002 MM-kilpailuissa, jossa Espanjan tie katkesi rangaistuspotkukilpailuun venyneessä puolivälieräottelussa Etelä-Koreaa vastaan. Seuratasolla lisää menestystä tuli kaudella 2003–2004 Valencian voitettua sekä kotimaan sarjamestaruuden että Uefa-cupin, jonka loppuottelussa kaatui Olympique de Marseille maalein 2–0. Baraja otti osaa myös vuoden 2004 EM-kilpailuihin, jossa Espanjan karsiutui jo alkulohkovaiheessa tulevien loppuottelijoiden Portugalin ja Kreikan edettyä jatkoon.
Kesäkuussa 2011 Baraja aloitti valmennusuransa Gregorio Manzanon apuvalmentajana Atlético Madridissa. Manzano valmennustiimeineen sai potkut Atléticosta joulukuussa 2011.
Kesällä 2013 Baraja palasi Valenciaan ja aloitti seuran juniorijoukkueen päävalmentajana. Hän valmensi seuran nuoria kaksi kautta ja toimi lyhyesti myös reservijoukkueen päävalmentajana. Heinäkuussa 2015 Barajasta tuli Elchen päävalmentaja. Baraja luotsasi seuran Segunda Divisiónissa sijalle 11. Kauden jälkeen hän jätti tehtävänsä.
Marraskuussa 2016 Barajasta tuli Rayo Vallecanon päävalmentaja. Rayo voitti vain kolme Barajan alaisuudessa pelaamistaan 12 sarjaottelusta ja vajosi Segundan putoamiskamppailuun. Hän sai potkut helmikuussa 2017.
Joulukuussa 2017 Barajasta tuli Sporting Gijónin päävalmentaja.
Isser Harel
Isser Harel (1912 — 18. helmikuuta 2003) oli venäläissyntyinen vakoilija ja Israelin turvallisuuspalvelun Mossadin toinen johtaja vuosina 1952—1963. Hän oli Reuven Shiloahin seuraaja.
Isser Harel syntyi Isser Halperin -nimisenä Vitebskissä, Venäjän keisarikunnassa (nykyisellä Valko-Venäjällä) suureen varakkaaseen perheeseen.
Harelin syntymäpäivä ei ole tiedossa, sillä Gemara-kirja, johon hänen syntymätietonsa oli merkitty, katosi ensimmäisen maailmansodan ja Venäjän vallankumouksen aikana.
Perhe omisti etikkatehtaan Vitebskissä. Harelin isoisoisä oli ollut etikka-alalla ja tullut kuuluisaksi keisarillisella Venäjällä. Harel oli 5-vuotias, kun vallankumous syttyi ja kaupunkiin saapui sekä punaisia että valkoisia. Eräässä punaisten kokouksessa Isser näki Lev Trotskin.
Perhe menetti omaisuutensa neuvostovallan takavarikoimana. Vuonna 1922 perhe muutti Väinänlinnaan, itsenäiseen Latvian tasavaltaan. Väinänlinnassa Harel opiskeli peruskoulussa ja aloitti opintonsa oppikoulussa. Ajan mittaan hänen juutalainen kansallistunteensa virisi ja hän liittyi sionistinuoriin. 16-vuotiaana Harel alkoi valmistella muuttoa Israeliin mm. työskennellen maatalouden parissa mennäkseen myöhemmin kibbutziin.
Kun Hebronissa Palestiinassa syttyi vuonna 1929 levottomuuksia, päättivät Harel ja hänen lähipiirinsä kiirehtiä lähtöään. Tätä varten vielä 17-vuotiaalle Harelille hankittiin 18-vuotiaan paperit, joiden turvin hän vuonna 1930 muutti Palestiinaan juutalaiseen siirtokuntaan vaellettuaan ensin halki Euroopan Genovan satamaan ja matkustettuaan loppumatkan laivalla.
22. syyskuuta vuonna 1952 Harelista tuli Mossadin johtaja. 15 vuotta Harel johti natsirikollisen Adolf Eichmannin etsimistä. Metsästys päättyi toukokuussa 1960, jolloin Mossadin agentit kidnappasivat Eichmannin Argentiinasta Israeliin. Eichmann oli vastuussa kuuden miljoonan juutalaisen murhasta ja "lopullisen ratkaisun" toteuttamisesta toisen maailmansodan aikana.
Erik Hokkanen
Erik Hokkanen on yhdysvaltalainen muusikko. Hän on Floridassa lapsuutensa viettänyt kolmannen polven amerikansuomalainen, joka asuu nykyisin Austinissa, Teksasissa.
Vuonna 1987 Hokkanen esiintyi eri puolilla Suomea yhdessä suomalaismuusikoiden kanssa. Hän teki kiertueet Suomeen myös vuosina 1988–89, ja näiden kiertueiden seurauksena syntyi yhtye Lumisudet. Lopulta 1994 levytettiin Erik Hokkanen & Lumisudet -yhtyeen ensimmäinen albumi "Kaustinen, Texas". Yksi levyllä vierailleista artisteista oli Dave Lindholm.
Hokkanen nimitettiin keväällä 1998 Sibelius-Akatemian kansanmusiikin osaston professoriksi. Samana vuonna saatiin valmiiksi Lumisusien toinen albumi "In the Heart of a Waking Dream". Hokkasen ja Lumisusien esittämän musiikin tyylilajin on arvioitu olevan etnojazz.
Kesällä 2008 Erik julkaistiin Erik Hokkanen & Lumisudet -yhtyeen albumi "Cosmic Meltdown Vol. 1".
Sergei Tanejev
Sergei Ivanovitš Tanejev (; 25. marraskuuta 1856 Vladimir – 19. kesäkuuta 1915 Zvenigorod) oli venäläinen säveltäjä, pianisti ja musiikkipedagogi. Tanejev ryhtyi soittamaan pianoa viisivuotiaana ja aloitti opintonsa Moskovan konservatoriossa vuonna 1866. Hän opiskeli sävellystä Pjotr Tšaikovskin ja pianonsoittoa Nikolai Rubinsteinin johdolla. Valmistuttuaan Tanejev esiintyi solistina muun muassa Tšaikovskin 1., 2. ja 3. pianokonserton kantaesityksissä. Hän opetti Moskovan konservatoriossa vuoteen 1905 asti, ja hänen oppilaitaan olivat muiden muassa Aleksandr Skrjabin ja Sergei Rahmaninov. Viimeisinä vuosina Tanejevin uraa varjosti paheneva alkoholiongelma, ja hän kuoli vuonna 1915 keuhkokuumeeseen, jonka sai osallistuessaan oppilaansa Skrjabinin hautajaisiin.
Tanejevin sävellystuotanto oli tyyliltään mannereurooppalaista, ja se sisältää muun muassa yhdeksän jousikvartettoa, neljä sinfoniaa ja kuorokantaatin "Pyhä Johannes Damaskolainen".
Dries van Agt
Andries Antonius Maria ”Dries” van Agt (s. 2. heinäkuuta 1931) on alankomaalainen poliitikko, joka toimi Alankomaiden pääministerinä kolmen hallituksen johdossa 19. joulukuuta 1977 – 4. marraskuuta 1982. Van Agt kuuluu kristillisdemokraattiseen puolueeseen (CDA).
Dries van Agt opiskeli juridiikkaa Nijmegenin katolisessa yliopistossa ja sai tohtorin arvon vuonna 1955. Hän toimi sen jälkeen juristina Eindhovenissa, hallituksen neuvonantaja hänestä tuli kalastus- ja maatalousministeriössä. Vuodet 1968–1971 hän toimi katolilaisen yliopiston rikoslain professorina. Hän oli oikeusministerinä 1971–1973 ja oikeusministerinä ja varapääministerinä 1973–1977.
Kenwyne Jones
Kenwyne Jones (s. 5. lokakuuta 1984 Sobo Village, Point Fortin) on trinidadtobagolainen jalkapalloilija. Viime aikoina kärkihyökkääjänä pelannut Jones on edustanut Valioliigatasolla pelaavaa Stoke Cityä, jonne hän siirtyi Sunderlandista vuonna 2010.
Monet Jonesin peliä nähneet tuntevat miehen erinomaisena target-pelaajan, jonka pääpelivoima hakee vertaistaan. Lisäksi mies omaa melko kovan laukauksen, sekä erinomaisen tekniikan. Jones muistuttaa monella tavalla Tottenhamia edustavaa Emmanuel Adebayoria.
Jones aloitti ammattilaisuransa kotimaansa Joe Public FC:ssä. Sieltä hän siirtyi vuonna 2002 W Connectioniin, kunnes Southampton osti hänet. Southampton lainasi Jonesin Sheffield Wednesdayhin joulukuussa 2004. Laina päättyi jo 15. tammikuuta 2005, mutta hänestä ehti tulla Wednesdayn fanien suosikki tehtyään seitsemän maalia seitsemässä ottelussa. Vuonna 2005 hän oli myös lainalla Stoke Cityssä, jossa teki kolme maalia 13 ottelussa.
Jonesin ensimmäinen maaottelu oli 29. tammikuuta 2003 Suomea vastaan. Hän oli maansa joukkueessa alle 17-vuotiaiden MM-kisoissa ja pelasi kaksi ottelua vuoden 2006 MM-kisoissa Saksassa. Jones on pelannut 45 maaottelua, joissa on tehnyt viisi maalia .
Ligue 1 -kausi 2005–2006
Ligue 1 -kausi 2005–2006 päättyi Olympique Lyonnais'n mestaruuteen jo viidennen perättäisen kerran, mikä on myös sarjan ennätys. Ero seuraaviin joukkueisiin oli ennätyksellisen suuri – peräti 15 pistettä.
Lancia Thema
Lancia Thema on italialaisen Lancian valmistama auto, jota valmistettiin vuosina 1984–1995. Se kuului ns. TIPO4 -projektiin, jossa yhteistyössä mukana olivat Alfa Romeo 164, Fiat Croma ja Saab 9000. Vuonna 1986 mallistoon tuli myös farmarimalli. Theman korvasi vuonna 1995 Lancia Kappa.
Maaliskuussa 2011 esiteltiin toisen sukupolven Thema, jota myytiin maailmanlaajuisesti Chrysler 300C -mallina ja Euroopassa Themana.
Theman moottorit perustuivat Fiatin moottorisarjaan, ja ne suunnitteli Aurelio Lampredi, joka oli aiemmin suunnitellut moottoreita Ferrarille ja Alfa Romeolle. Kaksilitrainen bensiinimoottori oli tyypiltään nelisylinterinen rivimoottori. Themaan oli saatavilla myös Peugeot'n, Renault'n ja Volvon yhteistyöstä syntynyt V6-moottori, PRV. Vuonna 1992 tämän korvasi Alfa Romeon kolmelitrainen V6-moottori.
2011 esiteltiin Lancia Themasta uusin versio, jota myytiin maailmaanlaajuisesti Chrysler 300C mallina. Euroopassa paitsi Iso-Britanniassa ja Irlannissa sitä myytiin Chryslerina. Auto esiteltiin Geneven autonäyttelyssä 1. maaliskuuta 2011. Thema on pitkälti samanlainen, kuin Chrysler 300C. Pieniä eroja on tehty Lanciaan merkkien lisäksi, matalat ilmanottoaukot ja sumuvalot ovat muotoiltu eri lailla etupuskurissa. Sisusta on verhoiltu Poltrona Frau nahkalla ja jousitukseen on tehty pieniä muutoksia. Lisäksi Themaan on rakennettu italialaisen VM valmistama uusi kolme litranen V6 turbo diesel moottori. Kaikki muut versiot Lanciasta käyttävät Chryslerin moottoreita ja kaikki versiot ovat myös automaattivaihteisia.
Evans Wise
Evans Wise (s. 23. marraskuuta 1973, Saint Joseph) on trinidadtobagolainen jalkapalloilija. Hyökkääjänä pelaava Wise on vuodesta 2005 edustanut saksalaista Waldhof Mannheimia.
Wisen ensimmäinen ammattilaisseura oli vuonna 1996 Tampa Bay Mutiny. Yhdysvalloissa Wise pelasi myös kauden New England Revolutionissa. Vuonna 1999 Wise siirtyi Saksaan ja SSV Ulm 1846:een.
Wise oli mukana vuoden 2006 MM-kisoissa korvaamassa loukkaantuneen Silvio Spannin. Hän pelasi kahdessa ottelussa. Wise on pelannut 18 maaottelua, joissa on tehnyt kolme maalia .
Irlannin kuningaskunta
Irlannin kuningaskunta oli Irlannin saarella vuosina 1541–1800 sijainnut valtio, joka oli personaaliunionissa Englannin kanssa. Irlannin kuningaskunnan valtaistuinta pitivät hallussaan Englannin kuninkaat. Irlannin kuningaskunnan ensimmäinen hallitsija oli Englannin Henrik VIII, joka vuonna 1541 otti aiemman "Irlannin lordin" tittelin tilalle tittelin "Irlannin kuningas".
Irlannin kuningaskunnassa valtaa pitivät sijaishallitsijat (alkuun "Lord Deputy", myöhemmin "Lord Lieutenant"), joista valtaosa oli englantilaisia aatelismiehiä.
Irlannin kuningaskunta päättyi vuonna 1800 Ison-Britannian kuningaskunnan kanssa tehtyyn unionilakiin, jonka seurauksena 1. tammikuuta 1801 muodostettiin Ison-Britannian ja Irlannin yhdistynyt kuningaskunta.
Clyde
Clyde on suuri joki Skotlannissa. Pituutta sillä on 176 kilometriä, mikä tekee siitä Yhdistyneen kuningaskunnan kymmenenneksi ja Skotlannin kolmanneksi pisimmän joen. Se alkaa Lanarkshiren kukkuloilta ja virtaa Skotlannin suurimman kaupungin, Glasgow'n läpi ennen laskemistaan Irlanninmereen. Se laskee haaraiseen vuonomaiseen lahteen, joka erottaa Ayrshoren ja Argyllin rannikot toisistaan.
Clydea on väitetty laivanrakennuksen ja kaupan kannalta Brittiläisen imperiumin tärkeimmäksi joeksi. Ainakin se on ollut Skotlannin kuuluisin ja merkittävin joki. Yläjuoksu on kirkasvetinen kalastuspaikka. Clyden putouksista on saatu vesivoimaa puuvillakehräämöihin. Alueen hiilikaivokset ja raskas teollisuus tarvitsivat kuljetusreittejä, ja joki ruopattiin kulkukelpoiseksi Glasgow'hun asti, mikä edesauttoi kaupungin kasvua teollisuus- ja telakkakaupungiksi. Telakoita on edelleen Glasgow'sta merelle päin, mutta toisen maailmansodan jälkeen ne ovat kärsineet kansainvälisestä kilpailusta.
Alex Vincent
Alex Vincent, oik. "Alexander Vincent LoScialpo", (s. 29. huhtikuuta 1981 New Jersey, Yhdysvallat) on yhdysvaltalainen näyttelijä, joka on näytellyt muun muassa "Child's Play" -elokuvissa nuorta Andy Barclayta, jota tappajanukke Chucky jahtaa vaihtaakseen oman sielunsa pojan kanssa.
Vincent ei "Child's Play" -elokuvien kuvauksissa ollut juuri koskaan tekemissä tappajanukke Chuckya näytelleen Brad Dourifin kanssa, sillä Dourif nauhoitutti aina repliikkinsä nukkea varten etukäteen. "Child's Playn" näyttelijöitä Vincent on tekemissä ainoastaan Catherine Hicksin kanssa. Kriitikot olivat usein varsin tyytymättömiä hänen esiintymiseensä erityisesti "Child's Play" -elokuvissa, mikä oli yksi syy päätökseen lopettaa näytteleminen kokonaan.
Lukioaikana hän pyrki eroon lapsitähden maineestaan, mutta yritti kuitenkin myöhemmin uusiin rooleihin. Viidentoista epäonnistuneen koekuvauksen jälkeen hän lopetti näyttelemisen.
"My Family Treasure" -elokuvan jälkeen Vincent ei enää ole näytellyt missään elokuvassa, vaan puuhailee musiikin parissa ja kirjoittelee runoja.
Taking Back Sunday
Taking Back Sunday on yhdysvaltalainen alternative rock -yhtye. Sen perustivat vuonna 1999 Antonio Longo laulajana, Jesse Lacey basistina ja taustalaulajana, John Nolan kitaristina, Eddie Reyes kitaristina sekä Stevie D rumpalina. Yhtyeen kokoonpano on sittemmin vaihtunut useita kertoja ja ainoat alkuperäisjäsenet ovat Eddie Reyes ja John Nolan.
Yhtyeen ensimmäinen julkaisu oli "Taking Back Sunday EP". Kesken EP:n teon yhtye kävi läpi rivien vaihdon. Lacey jätti yhtyeen ja hänet korvattiin Adam Lazzaralla. Mark O’Connell puolestaan korvasi Stevie D:n rummuissa. Viisi kappaletta sisältävä EP julkaistiin vihdoin helmikuussa 2001, mutta se ei saavuttanut kummoista suosiota. Kun yhtyeen ensimmäinen albumi oli julkaistu, se kävi jälleen läpi rivien vaihdoksen. Sen jälkeen kun Longo oli erotettu yhtyeestä, Reyes siirsi Lazzarran johtavaksi laulajaksi ja hankki Shaun Cooperin soittamaan bassoa.
Taking Back Sunday julkaisi ensimmäisen pitkäsoittonsa "Tell All Your Friends" (tuottajana Sal Villaneuva Victory Recordsilta) vuonna 2002 ja se menestyi jo hieman paremmin. Vuosi 2004 oli yhtyeelle menestyksekäs. Heidän toinen albuminsa "Where You Want To Be" julkaistiin 27. kesäkuuta Victory Recordsin kustantamana ja vaikka se erosi tyyliltään jonkin verran ensimmäisestä albumista, se menestyi kaupallisesti hyvin. ”A Decade Under The Influence” -singlen myötävaikutuksella "Where You Want To Be" saavutti kolmannen sijan Billboardin albumilistalla ja sitä myytiin 163 000 kappaletta.
Taking Back Sunday saavutti lisää huomiota esiinnyttyään "Jimmy Kimmel Live!" ja "Loveline"-talkshow’issa sekä annettuaan kappaleensa ”This Photograph Is A Proof (I Know You Know)” "Spider-Man 2" -elokuvan soundtrackille. ”Your Own Disaster” puolestaan päätyi "Elektran" soundtrackille ja ”Error: Operator” pääsi mukaan sekä "Fantastic Four" -elokuvan että siihen perustuvan videopelin soundtrackille. Vuonna 2007 ”What’s It Feel Like to Be a Ghost?” -kappale oli mukana "Transformers"-elokuvan soundtrackille, vaikkei kappale esiintynyt elokuvassa.
Honda NSR
Honda NSR on Hondan valmistama kaksitahtinen moottoripyörä. NSR-sarjasta yleisin on Honda NSR 125, jota valmistettiin alkuun myös Italiassa. Moottoripyörää valmistettiin vuosina 1989-2003. Sen korvasi jälkeenpäin Honda CBR 125. Muita NSR-sarjan pyöriä ei ole ollut vapaasti kaupan Suomessa, mutta ne ovat esimerkiksi Japanissa erittäin yleisesti käytettyjä ratapyöriä.
Profossi
Profossi (, eteen asetettu) oli alkuaan järjestyksen ylläpitäjä sotilasleireissä ja sotilaiden majapaikoissa, sekä syyttäjänä ja rangaistusten toimeenpanon valvojana toiminut sotilasvirkamies. Korkeimmalla arvoasteikossa oli "kenraaliprofossi" ja hänen alaisinaan "rykmentinprofossi" ja "komppanianprofossi". Myöhempinä aikoina profossit toimivat oikeudenpalvelijoina, jotka vartioivat pidätettyjä ja myös toimeenpanivat tuomioita kuten raipparangaistuksia. Tämä alensi profossien arvostusta nopeasti ja profossi-nimitys alkoi tarkoittaa "piiskuria".
Ruotsin 1600- ja 1700-lukujen asiakirjoissa mainitaan kaupungin- ja kihlakunnanprofosseja, joiden tehtävänä oli käräjillä tuomittujen lievempien ruumiillisten rangaistusten kuten piiskausten toimeenpano. Kuolemanrangaistukset annettiin maakuntahallinnon tasolla. Suomessa esimerkiksi Ilomantsin, Pälkjärven ja Suojärven yhteisesti palkkaaman profossin tehtävänä oli 1600-luvun lopulla kuljettaa jalkapuuhun tuomitut määrättynä sunnuntaina kirkkoon rangaistustaan kärsimään.
Useassa maassa käytössä olleet sotilasprofossien virat on lakkautettu ja pidätettyjen valvonta siirtynyt aliupseerien tehtäväksi. Itävallassa profossi poistettiin sotilasarvoista vuonna 1867. Yhdysvalloissa on nykyisinkin sotapoliisiyksikön (englanniksi "provost guard") päällikön nimityksenä "provost-marshal" ja sotapoliisikersantin "provost-sergeant".
Plays Metallica by Four Cellos
Plays Metallica by Four Cellos on suomalaisen Apocalyptica-yhtyeen vuonna 1996 julkaistu debyyttialbumi. Se sisältää Metallican kappaleita neljällä sellolla soitettuina. Albumia on myyty maailmanlaajuisesti noin 800 000 kappaletta. Suomessa albumia on myyty yli 23 000 kappaletta eli kulta-levyyn oikeuttava määrä.
Sovitukset Eicca Toppinen.
Valekarettikilpikonna
Valekarettikilpikonna "(Caretta caretta)" on kaikissa lämpimissä merissä elävä merikilpikonna, joka syö maneetteja ja kasveja ja murskaa vahvoilla 25 cm leveillä leuoillaan simpukoita ja muita kovakuorisia saaliseläimiä. Karettikilpikonnan kuori on takaa hyvin paksu suojaamaan haiden hyökkäyksiltä. Naaras munii yleensä joka toinen vuosi useita sadan munan pesueita. Arvion mukaan pesiviä naaraita on 60 000 yksilöä.
Aikuinen valekarettikilpikonna voi kasvaa yli metrin pituiseksi ja painaa yli 100 kiloa. Valekarettikilpikonnalla on ruosteenvärinen noin 90 cm:n mittainen kilpi ja iso pää sekä vahvat leuat.
Valekarettikilpikonnat ovat levinneet laajalle alueelle lauhkeissa ja subtrooppisissa vesissä. Valekarettikilpikonna on Välimeren alueen yleisin kilpikonna. Valekarettikilpikonnat vaeltavat merikilpikonnista pisimmät matkat.
Valekarettikilpikonnalla on monia vihollisia. Niihin kuuluvat esim. miekkavalaat ja papukaijakalat voivat häiritä niitä. Australiassa ketut tuhoavat pesia.
Myös ihmisen toiminta on ajanut sen sukupuuton partaalle.
Bob Sinclar
Bob Sinclar (oikealta nimeltään Christophe Le Friant, s. 10. toukokuuta 1969) on ranskalainen tuottaja, DJ, remixaaja ja Yellow Productionsin omistaja. Vuonna 2005 julkaistu "Love Generation" oli ykköshitti Australiassa, Saksassa ja Ranskassa. Bob Sinclarin musiikin tyylilaji on elektroninen musiikki ja house.
Sinclar aloitti DJ-uransa vuonna 1986. Hän keskittyi tuolloin hip hop ja funk -musiikkiin. Hän esiintyi tuolloin myös nimellä Chris the French Kiss. Hänen ensimmäinen klubihittinsä oli "Gym Tonic", jota oli tuottamassa Daft Punkista tuttu Thomas Bangalter.
Tuohon aikaan Sinclar esiintyi useilla salanimillä. Chris the French Kiss -nimen lisäksi hän käytti nimiä The Mighty Bob ja Reminiscence Quartet. Hän myös oli mukana Africanism All Stars -houseprojektissa. Projektiin kuului myös mm. David Guetta.
Vuonna 2005 julkaistiin Bob Sinclaren ensimmäinen kaupallinen hittisingle "Love Generation". Singleä seurasi Bob Sinclaren debyyttialbumi "Western Dream". Single sijoittui ykköspaikoille Australian ja Saksan -listoilla. Hollannin listalla sijoitus oli toinen sija ja Belgiassa kappale pysyi listalla kokonaiset 39 viikkoa. Kappaleesta tuli myös Saksassa järjestettyjen vuoden 2006 jalkapallon maailmanmestaruuskilpailujen tunnuskappale. Sinclaren toinen hittikappale oli "World, Hold On (Children of the Sky)". Myös kolmas single "Rock This Party (Everybody Dance Now)" menestyi Euroopan listoilla.
Toukokuussa 2007 julkaistiin Sinclaren toinen studioalbumi "Soundz of Freedom". Albumilta julkaistiin singlet "Sound of Freedom" ja "Together". Albumilla oli myös "Rock This Party" -kappaleesta tehty remix-versio.
Kolmas studioalbumi "Born in 69" julkaistiin toukokuussa 2009. Albumin ensimmäinen single oli "Lala Song". Singlellä vierailivat Master Gee ja Wonder Mike rap-yhtye The Sugarhill Gangistä. Toinen single oli "Love You No More", jolla vieraili reggae-laulaja Shabba Ranks.
Greensleeves
Greensleeves on perinteinen englantilainen kansanlaulu. Ensimmäinen kirjallinen maininta laulusta on vuodelta 1580 , mutta kansanlaulujen tapaan se levisi todennäköisesti ilman muistiin merkintää tai käsin kirjoitetussa muodossa jo kauan ennen kuin se painettiin. Sävelmä kulkee alun perin doorisessa kirkkosävellajissa. Brittiläinen säveltäjä Ralph Vaughan Williams sävelsi sen pohjalta orkesterifantasian.
Sävelmään on monia sanoituksia. Usein käytetään vanhan kansanlaulun nykyaikaisempaa kirjoitusasua tai sekoitusta uudesta ja vanhasta. On myös tehty uusia sanoituksia täysin toisenlaiselta pohjalta kuin kansanlaulussa.
Yleisen uskomuksen mukaan laulun sävelsi Englannin kuningas Henrik VIII (1491 - 1547) rakastajattarelleen ja tulevalle kuningattarelle, Anne Boleynille. Uskomuksen mukaan sen sanoissa viitataan Annen torjuvan kuninkaan viettely-yritykset. Nykyäänkin laulu liitetään usein Anne Boleyniin. Uskomus on kumottu sillä perusteella, että laulu on uutta italialaista tyyliä, joka tuli Britanniassa käyttöön vasta Elisabet I:n aikana.
Sävelmää käytettiin vuoden 1962 elokuvassa Näin valloitettiin Villi Länsi nimellä "Home in the Meadow". Sanat teki Sammy Cahn ja esittäjänä oli Debbie Reynolds.
Vuonna 1962 The Smothers Brothers levytti oman, nykyaikaisen versionsa uudella sanoituksella. He antoivat kappaleelle nimeksi "Where the Lilac Grows" ja sisällyttivät sen "The Two Sides of the Smothers Brothers" -levylleen. Leonard Cohen teki oman muunnelmansa "Greensleevesistä" nimellä "Leaving Green Sleeves". Kappale julkaistiin vuonna 1974 Cohenin levyllä "New Skin for the Old Ceremony".
Suomeksi kappale tunnetaan nimellä "Sait multa kukkaset toukokuun", jonka on suomentanut Reino Helismaa - alun perin salanimellä Rainer Kisko. Sen ovat levyttäneet mm. Eila Pellinen vuonna 1957, Anneli Sari vuonna 1964 ja Reijo Taipale vuonna 1977. Anki Lindqvist on levyttänyt kappaleesta oman sanoituksensa "Muisto kesästä" vuonna 1967. Monet muutkin artistit ovat levyttäneet tai esittäneet "Greensleevesin", näistä mainittakoon Perry Como, Mantovani, Timo Tolkki, Enya, Marianne Faithfull, manchesterilainen The Scorpions, Jethro Tull, Derek Trucks, Olivia Newton-John , Neil Young ja Ritchie Blackmore.
Vuonna 1865 englantilainen kirjoittaja William Chatterton Dix kirjoitti "What Child Is This?" -hymnin toipuessaan vakavasta sairaudesta. "Greensleevesin" sävelmään yhdistettynä tästä hymnistä tuli hyvin suosittu joululaulu. Mauno Kuusisto on levyttänyt Sauvo Puhtilan suomentaman toisinnon nimellä "Joulumuisto".
Epäorgaaninen kemia
Epäorgaaninen kemia on kemian osa-alue, joka tutkii epäorgaanisia yhdisteitä kuten metalleja, mineraaleja ja organometalliyhdisteitä. Orgaaninen kemia sitä vastoin tutkii orgaanisia yhdisteitä, jotka sisältävät hiiltä. Tarkkaa rajaa näiden kahden tieteenalan välillä ei ole, sillä esimerkiksi organometalliyhdisteitä tutkivat molemmat.
Tapana on myös sijoittaa eräät hiilen yksinkertaisimmat yhdisteet, kuten hiilimonoksidi ja -dioksidi, karbonaatit, karbidit ja syanidit epäorgaaniseen kemiaan.
Ryhmäteoria on epäorgaanisen kemian keskeinen teoria. Siinä epäorgaaniset yhdisteet jaetaan pisteryhmiin niiden symmetrian perusteella. Symmetrian perusteella on mahdollista päätellä yhdisteen kemiallisia ominaisuuksia. Ryhmäteorian avulla voidaan päätellä esimerkiksi vibraatio- ja rotaatiojuovien määrää tutkittavassa yhdisteessä.
Epäorgaanisilla yhdisteillä on lukuisia käyttötarkoituksia. Niitä käytetään esimerkiksi katalyytteinä, pigmentteinä, pinnoitteina, tensideinä, lääkkeinä ja polttoaineina. Epäorgaaninen kemia onkin tieteenalana käytännönläheinen. Monilla epäorgaanisilla yhdisteillä on suuri taloudellinen merkitys: esimerkiksi rikkihapon tuotantomäärää on käytetty yhtenä talouden mittarina, sillä se on tärkeä teollisuuden raaka-aine.
Sacramento Kings
Sacramento Kings on sacramentolainen NBA-koripallojoukkue. Seura on perustettu vuonna 1923 puoliammattilaisseurana nimellä Rochester Seagrams. Vuonna 1945 se liittyi ABL-liigaan ja vaihtoi nimekseen Rochester Royals. Vuonna 1948 joukkue siirtyi pelaamaan BAA-liigaan, josta seuraavana vuonna tuli nykyinen NBA. Vuonna 1951 seura voitti NBA:n mestaruuden. Joukkue muutti Cincinnatiin vuonna 1957 ja vaihtoi nimekseen Cincinnati Royals. Joukkue vaihtoi kaupunkia toisen kerran vuonna 1972, jolloin joukkueen nimi vaihtui Kansas City - Omaha Kingsiksi, koska Royals oli paikallisen baseballjoukkueen käytössä. Sacramenton liikeyrittäjien yhteisö osti Kings-joukkueen kotikaupunkiinsa 8. kesäkuuta 1983 ja joukkueen nimi vakiintui vuonna 1985. Vuodesta 1988 he pelasivat kotipelinsä 17 317 katsojan Sleep Train Arenalla. Kaudella 2016–2017 Kings siirtyi pelaamaan kaupungin keskustassa sijaitsevaan uuteen Golden 1 Centeriin. Kings pelaa NBA:ssa Tyynenmeren divisioonassa.
BS Zelda
BS Zelda on Nintendon Satellaview-laitteelle kehittämä versio "The Legend of Zelda" -videopelistä. Peli julkaistiin osissa vuosien 1995 ja 1996 aikana. Pelaaja latasi osia pelistä tiettyinä päivinä konsolilleen ja samalla pelin pistetiedot lähetettiin palvelimelle. Nintendo Online Magazinen mukaan parhaiten seikkailussa edenneet pelaajat saivat postitse palkinnon suorituksestaan lähettämällä St. GIGAlle, Satellaviewin lähetyksestä vastaavalle yhtiölle pelin päätteeksi saamansa salasanan.
BS Zelda on grafiikaltaan ja pelimekaniikaltaan identtinen "The Legend of Zelda"n kanssa. Pelaajan tehtävänä on pelastaa Prinsessa Zelda ja Hyrulen valtakunta Ganonin vallasta. BS Zeldan maailmankartta poikkeaa alkuperäisestä ja luolastot ovat erilaisia. Pelissä on uusia esineitä ja pelaaja ei ohjaa pelissä Linkiä, vaan Satellaviewiin rekisteröitynyttä hahmoaan. BS Zelda on "" -pelin lisäksi toinen Nintendon "Zelda"-sarjan peli, joissa pelaaja voi ohjata naispuolista sankaria.
Peli jaettiin neljään viikoittaiseen osaan, jotka pelattiin pelin lähettämisen aikana. Pelilähetyksen ohella tv:n satelliittikanavalla näytettiin peliin liittyvää televisio-ohjelmaa. Tiettyinä kellonaikoina peli keskeytyi muutamaksi minuutiksi pelin juontajan antaessa suullisia pelivinkkejä kaiuttimen välityksellä. Peli pelattiin reaaliajassa, pelin kellon synkronoimana. Pelin näytöllä oli kello, joka tunnin välein laukaisi tietyillä kellonajoilla erityistapahtumia pelimaailmassa. Tapahtumien luonne riippui siitä, kuinka monta Triforcen palasta pelaajalla oli hallussaan.
Suoran lähetyksen avulla tapahtuvan pelikokemuksen takia pelin tarkka emulointi on mahdotonta. Pelistä on saatavilla epävirallisia versioita, joissa satelliitin välityksellä tapahtuvaa vuorovaikutusta vaativat osat on poistettu. Näissä peleissä pelin sankarina toimii tavallisesti Link.
Pjotr Krasilov
Pjotr Anatoljevitš Krasilov (, s. 3. kesäkuuta 1977 Moskovassa) on venäläinen näyttelijä. Krasilov esiintyy muun muassa "Anastasia"-televisiosarjassa Mihail Repnininä.
Krasilov on ollut mukana myös "Ne rodis krasivoi" -nimisessä tv-sarjassa, joka valmistui vuonna 2005. Krasilov sai roolin Roman Malinovskina. "Grehi ottsov" -elokuvassa Krasilov esiintyy Dmitri Ivanovitš Pavlovskina.
AGCO
AGCO Corporation on yhdysvaltalainen pörssiyhtiö, joka on maailman suurimpia traktoreiden ja maatalouskoneiden valmistajia. Yhtiö perustettiin vuonna 1990 ja se on laajentunut voimakkaasti ostamalla vanhoja tunnettuja konevalmistajia. Yhtiön tuotemerkkejä ovat mm. Agco, Challenger, Fendt, GSI, Massey Ferguson ja suomalainen Valtra.
Vuonna 2015 Agco Corporationin nettomyynti oli yhteensä 7 467,3 miljoonaa USD ja nettotulo 266,4 miljoonaa dollaria. Yhtiöllä oli töissä noin 19 600 henkeä. Niin myynti, nettotulo kuin henkilökuntakin supistuivat edellisvuodesta. Myyntituloista (2015) traktoreista oli peräisin 57 %, varaosista 16 %, viljan varastointiin ja proteiinituotantoon liittyvistä laitteista 10 %, leikkuupuimureista 4 %, oheislaitteista 4 % sekä muista koneista ja laitteista 9 %.
Liikevaihdolla mitattuna Agcon tärkein markkina-alue oli Eurooppa, Afrikka ja Lähi-itä, jolta kertyi 56 prosenttia yhtiön myynnistä. Pohjois-Amerikasta saatiin 26, Etelä-Amerikasta 13 ja Aasian–Tyynenmeren markkina-alueelta 6 prosenttia vuoden 2015 myyntitulosta.
Suomessa Agco omistaa Valtra-traktoreita Suolahdessa valmistavan Valtra Oy Ab:n ja Nokialla sijaitsevan Agco Power Oy:n. Suolahden tehdas kuului alun perin Valmet Oy:lle, joka aloitti traktoreiden valmistuksen jo 1950-luvun alussa. Valmet myi traktoreiden valmistuksen vuonna 1994 Sisulle, joka siirtyi Partek Oyj:n omistukseen vuonna 1997. Kone Oyj osti Partekin vuonna 2002 ja myi Valtra-traktoreiden valmistuksen Agcolle vuonna 2004.
Suolahdessa valmistettujen traktoreiden tuotemerkki oli vuoteen 2001 saakka Valmet.
Suomessa toimiva Agco Power on konsernin ainoa moottoritehdas, jonka moottoreita käyttää yli puolet konsernin tuottamista traktoreista. Vuonna 2013 Agco Power investoi 20 miljoonaa euroa uuteen moottoritehtaaseen Nokialle. Agco Power työllistää Suomessa noin 850 ihmistä.
Noir
Noir () on japanilainen animesarja vuodelta 2001.
Noir on toimintapainotteinen sarja, joka kertoo menneisyyttään selvittävistä palkkamurhaajista, Mireillestä ja Kirikasta. Sarjan loppupuolella toiminnan rinnalle nousee myös paljon psykologisia elementtejä.
Mireille Bouquet on tunnettu ja arvostettu palkkamurhaaja, joka saa eräänä päivänä sähköpostin, jossa häntä pyydetään "lähtemään pyhiinvaellusmatkalle menneisyyteen". Mireille lähtee Japaniin selvittämään viestin alkuperää ja tapaa muistinsa menettäneen Kirika Yūmuran, jolla on hallussaan Mireillelle hänen lapsuudestaan tuttua melodiaa soittava taskukello. Mireille suostuu auttamaan Kirikaa löytämään menneisyytensä ja yhdessä he alkavat toimia palkkamurhaajina legendaarisen Noir-salanimen turvin.
Noir-nimen mukana Mireille ja Kirika saivat kuitenkin myös maineen ja menneisyyden, joka on monesti vaatia heidän henkensä. Tehtävä tehtävältä Mireille ja Kirika kuitenkin selvittävät menneisyyttään sekä heitä jahtaavan, salaperäisen Les Soldats -järjestön taustaa. Heitä seuraa myös Chloe, nuori tyttö, joka väittää olevansa "todellinen Noir".
 Epävirallinen käännös; Noirin Yhdysvaltojen jakelijan ADV Filmsin sivuilla on lueteltu vain 12 ensimmäistä jaksoa.
Uluburunin hylky
Uluburunin hylky tai Uluburunin laiva on pronssikautinen laivanhylky, joka on ajoitettu 1300-luvulle eaa. Hylyn löysi turkkilainen sienensukeltaja vuonna 1982 Turkin Välimerenrannikolta läheltä Antalyan provinssissa sijaitsevaa Kaşin kaupunkia. Hylky on arvokas meriarkeologinen kohde, jossa on suoritettu vedenalaisia arkeologisia kaivauksia vuosina 1984–1994.
Alus lepää merenpohjan rinteessä noin 50 metrin syvyydessä. Aluksen keula on 52 metrin ja perä 44 metrin syvyydessä. Osa lastista on levinnyt rinteeseen 60 metrin syvyyteen saakka. Hylyn vedenalaisia arkeologisia kaivauksia johti Institute of Nautical Archaelogyssä työskennellyt George Bass.
Hylky on Lähi-idän kauppa-alus, joka on oletettavasti kyproslaista tai levanttilaista alkuperää. Aluksen pituus on noin 15 metriä, ja se saattoi kuljettaa noin 20 tonnia rahtia.
Aluksen runko on osin pahoin vaurioitunut, mutta osia siitä on hyvin säilyneenä. Runkolaudoitus on setripuuta ja rungon rakennustapa on samanlainen kuin myöhemmissä kreikkalaisissa ja roomalaisissa kauppa-aluksissa. Hylystä on löytynyt myös airojen jäänteitä.
Aluksella oli myös ainakin 24 kivistä ankkuria, jotka painoivat 120–210 kilogrammaa; kaksi keveintä kuitenkin vain 16 ja 21 kilogrammaa. Jotkin ankkureista ovat tiettävästi olleet vain vara-ankkureina sekä painolastina aluksen vakauttamiseksi. Vastaavanlaisia yksireikäisiä kiviankkureita on löydetty Cape Gelidonyan laivanhylystä.
Hylky on ajoitettu myöhäiselle pronssikaudelle. Vuonna 1996 tutkija Cemal Pulak ilmoitti ajoittaneensa aluksen runkoon käytettyjen puiden kaatoajankohdaksi noin 1400 eaa. Aluksella oli myös polttopuuta, joka oli peräisin noin vuonna 1316–1305 eaa. kaadetusta puunrungosta. Tämä on ilmeisesti aluksen uppoamisajankohta, sillä sitä tukevat myös aluksen esinelöydöt.
Erään mielipiteen mukaan alus olisi ollut purjehtimassa poispäin Kyprokselta, mukanaan kuuden tonnin kupariharkkolasti. Aluksen kuparilasti on analyysien mukaan peräisin kyproslaisista kuparikaivoksista.
Aluksen kansallisuutta ei ole kyetty varmuudella määrittämään, sillä esineistöön kuuluu mykeneläistä, kyproslaista, kaanaalaista, egyptiläistä ja assyyrialaista esineistöä.
Valeri Kokov
Valeri Muhamedovitš Kokov (, 18. lokakuuta 1941 – 29. lokakuuta 2005) oli kabardibalkarialainen poliitikko ja Kabardi-Balkarian ensimmäinen presidentti.
Kokov syntyi 18. lokakuuta 1941 Tyrnyauzissa Kabardi-Balkariassa. Kokov oli Kabardi-Balkarian pitkäaikainen johtaja. Hän oli tasavallan korkeimman neuvoston puheenjohtaja vuosina 1990–1991, mikä oli tuolloin tasavallan korkein virka-asema. Vuonna 1992 tasavallalle valittiin ensimmäinen presidentti. Valinta tapahtui suoralla kansanvaalilla ja presidentiksi valittiin Kokov. Sittemmin Kokov valittiin uudelleen suorassa kansanvaalissa vuonna 1997, jolloin hän sai 98 prosenttia annetuista äänistä ja vuonna 2002, jolloin hän sai 87 prosenttia annetuista äänistä.
Hän onnistui virkakaudellaan pitämään Kabardi-Balkarian tilanteen vakaana, huolimatta läheisen Tšetšenian rauhattomasta tilanteesta.
Kokov sairasti syöpää monta vuotta ennen kuolemaansa. Hän jätti eroilmoituksensa 16. syyskuuta 2005. Hän ei antanut mitään syytä virkakautensa päättämiseen puolitoista vuotta ennen sen loppumista. Kokov pysyi presidentin virassa siihen asti, kunnes hänen seuraajansa saatiin valittua. Kaksi viikkoa Kokovin eroilmoituksen jälkeen parlamentti valitsi presidentiksi Arsen Kanokovin. Lokakuun 2005 aikana Kokovin terveydentila huononi nopeasti ja hän kuoli moskovalaisessa sairaalassa kuukausi presidentin virasta luopumisen jälkeen.
Singapore Airlines
Singapore Airlines (lyhennettynä: SIA, , ) on Singaporen kansallinen lentoyhtiö. Sillä on reittikohteita Aasiassa, Euroopassa, Oseaniassa ja Pohjois-Amerikassa. Singapore Airlines on Star Alliancen jäsen.
Singapore Airlines perustettiin vuonna 1947 nimellä Malayan Airways, ja kun Singapore vuonna 1963 liittyi Malesian liittovaltioon, nimeksi muutettiin Malaysian Airways. Nimi muuttui jälleen vuonna 1968 muotoon Malaysia-Singapore Airlines, kun Singapore erosi valtioliitosta. Nykyinen nimi on ollut käytössä vuodesta 1972, kun lentoyhtiö jakautui kahdeksi yhtiöksi jotka olivat Singapore Airlines ja Malaysia Airlines. Näistä Singapore Airlines halusi keskittyä kansainvälisiin lentoihin, kun taas Malaysian Airways halusi kehittää kotimaanlentoja.
Singapore Airlines on ensimmäinen lentoyhtiö, joka otti Airbus A380 -koneen reittiliikennekäyttöön. Ensilento tapahtui 25. lokakuuta 2007 Singaporesta Sydneyyn.